पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी के दौरान मरीजों से निजी एंबुलेंस चालकों की अाेर से मनमाना किराया वसूले जाने पर जिला प्रशासन ने इसे गंभीरता से लेते हुए एंबुलेंस भाड़ा की दर निर्धारित कर दी है। अब निजी एंबुलेंस के चालक मरीज व उनके परिजन के मजबूरी का फायदा नहीं उठा सकते हैं। डीएम डॉ. त्यागराजन एसएम ने कहा कि पिछले कई दिनों से निजी एंबुलेंस चालकाें की ओर से मनमाना भाड़ा वसूलने की शिकायत समाचारपत्रों व स्थानीय लोगों के माध्यम से मिल रही थीं। जिसे देखते हुए राज्य सरकार के निर्देश पर जिले में भी एंबुलेंस का भाड़ा दूरी के हिसाब से निर्धारित कर दिया गया है।
निर्धारित दर से अधिक कीमत लेने वाले एंबुलेंस चालक के विरुद्ध कार्रवाई की जाएगी। सभी एंबुलेंस में बेसिक लाइफ सपोर्ट सिस्टम, जीवन रक्षक दवाएं एवं प्रशिक्षित स्वास्थ्य कर्मी का रहना जरुरी है। बताया जाता है कि सामान्य बोलेरो, सुमो व मार्शल वाली एंबुलेंस में 50 किमी तक आने-जाने के लिए 1800 रुपए एवं 50 किलोमीटर से अधिक परिचालन होने पर 18 रुपए प्रति किलोमीटर देने होंगे। वहीं एसी युक्त एंबुलेंस के लिए 50 किमी की दूरी के लिए 2100 रुपए देने होंगे।
14 से 22 सीटों वाली एंबुलेंस के लिए 50 किलोमीटर तक का 2500 रुपए निर्धारित
14 से 22 सीट वाली मैक्सी, सीटी राईड, विंगर, टेंपाे, ट्रेवलर एवं समकक्षीय वाहन वाली एंबुलेंस के लिए 50 किमी तक आने-जाने के लिए 2500 रुपए व 50 किलोमीटर से अधिक जाने पर 25 रुपए प्रति किलोमीटर देना होगा। जबकि एसीयुक्त जाइलो, स्कॉर्पियो, क्वालिस, तबेरा के लिए 2500 रुपए 50 किमी तक के लिए देने होंगे।
छोटी कार वाली सामान्य एंबुलेंस के लिए 50 किमी का किराया 1500 रुपए
सामान्य छोटी कार वाली एंबुलेंस से 50 किमी तक आने-जाने के लिए 1500 रुपए निर्धारित किया गया है। जबकि 50 किलोमीटर से अधिक जाने पर 18 रुपए प्रति किलोमीटर देने होंगे। वहीं एसीयुक्त छोटी कार वाली एंबुलेंस के 50 किमी तक आने-जाने सहित 1700 रुपए देने होंगे। 50 किलोमीटर से अधिक परिचालन होने पर 18 रुपए प्रति किलोमीटर देना होगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn